SKRIFTLIG FORESPØRGSEL E-1066/00

af Glyn Ford (PSE) til Kommissionen

(4. april 2000)

Om: Microcredit

Microcredit er en organisation, som formidler mindre lån (principielt) til kvinder med henblik på at give dem mulighed for at etablere egen virksomhed og dermed blive finansielt uafhængige.

Kan Kommissionen oplyse, hvilke midler EU har afsat til udvidelse af Microcredit? Kan den ligeledes oplyse, hvilke foranstaltninger den har truffet for at sikre, at disse midler rent faktisk når ud til dem, der har størst behov for denne hjælp?

Svar afgivet på Kommissionens vegne af Erkki Liikanen

(18. maj 2000)

Der foreligger desværre ikke en oversigt over de midler, der specifikt er afsat til en udvidelse af Microcredit, og som ikke omfatter f.eks. bevillinger til uddannelse af iværksættere. En sådan oversigt kan kun tilvejebringes ved en grundig undersøgelse, der inddrager de organisationer, der forvalter de nævnte programmer i medlemsstaterne.

En række foranstaltninger truffet af Kommissionen indebærer dog anvendelse og formidling af Microcredit-aktiviteter. Disse foranstaltninger er for det meste beregnet på at lette adgangen til finansiering af virksomhedsetablering for mindre iværksættere, der ikke selv råder over de ressourcer, der kræves for at kunne få adgang til finansiering på normale forretningsvilkår fra f.eks. banker.

Visse aktioner er iværksat under Den Europæiske Socialfonds (ESF) programmer. For eksempel eksperimenteres der i forbindelse med pilotaktionen for lokal kapital til sociale formål under artikel 6 ESF for tiden i 31 forskellige områder af EU med små tilskud til støtte for social samhørighed og projekter til oprettelse af mikrovirksomheder. I løbet af programperioden 1994-1999 har EU-initiativet Employment-NOW (New opportunities for women) støttet en lang række projekter til fordel for finansieringsadgang, herunder især i form af uddannelsestilbud. Ca. en tredjedel af disse aktioner er rettet mod virksomhedsetablering.

Med henblik på at tilgodese mainstreaming-politikken i forbindelse med pilotaktionen for lokal kapital til sociale formål indeholder Europa-Parlamentets og Rådets forordning (EF) 1262/1999 af 21. juni 1999 om Den Europæiske Socialfond(1) bestemmelser om, at en rimelig andel af Fondens midler under mål 1 og 3 skal ydes i form af mindre tilskud. I henhold til forordningen skal Fonden desuden støtte aktiviteter til generel fremme af en iværksætterkultur (artikel 2, stk. 1, litra d) og til forbedring af kvinders adgang til etablering af egen virksomhed (artikel 2, stk. 1, litra e). Selv om forberedelsen af programperioden 2000-2006 endnu ikke er så vidt fremskreden, at der foreligger konkrete bevillingsstørrelser, er det sandsynligt, at støtten til kvindelige iværksættere i denne periode vil blive øget.

Det er vigtigt at bemærke, at ovennævnte aktioner ikke er finansieret ved direkte overførsel af midler fra Kommissionen til støttemodtagerne. Aktionerne samfinansieres af medlemsstaterne, og pengene udbetales via lokale formidlere. EU-midlerne tildeles i fuld overensstemmelse med subsidiaritetsprincippet, hvilket er et væsentligt finansielt sikkerhedselement i denne type foranstaltning, hvor et detaljeret lokalt kendskab til modtagerne og disses behov er afgørende for, om støtten er tilstrækkeligt målrettet.

(1) EFT L 161 af 26.6.1999.